Greifswald

Greifswald je historické nemecké hanzové mesto v Meklenbursku-Predpomoransku s 54 131 obyvateľmi (31. 12. 2008). Na miestnej univerzite, založenej v roku 1456, študuje približne 12 tisíc študentov. V blízkosti mesta sú zrúcaniny kláštora, prírodná rezervácia Eldena a atomová elektráreň Greifswald, uzavretá v roku 1990. Poloha Greifswald leží v plochej, nízko položenej krajine blízko ústia rieky Ryck do Baltského mora, zhruba uprostred medzi ostrovmi Rujana a Usedom. Dejiny Greifswald vznikol ako osada blízkeho kláštora Eldena, ktorý tu prevádzkoval ťažbu morskej soli odparovaním, a v roku 1250 získal od pomoranského grófa Wartislava III. mestské práva. Čoskoro potom sa stal slobodným prístavom, postavil hradby a hlavný mestský kostol sv. Jakuba (1263). V roku 1278 je po prvýkrát spomínaný ako člen Hanzy. V roku 1456 bola založená univerzita a v roku 1531 prišla do mesta reformácia. Počas tridsaťročnej vojny mesto utrpelo veľké škody: 1626 ho dobyl a vyplienil Albrecht z Valdštejna, v meste vypukol mor a roku 1631 ho dobyl švédsky kráľ Gustáv II. Adolf. Švédi potom vládli až do roku 1815, mesto však trpelo vojnami a až v roku 1747 sa podarilo po sto rokoch obnoviť chod univerzity. Od roku 1815 patril Greifswald s celým Pomoranskom Prusku a od roku 1863 má železničné spojenie. V roku 1856 a 1927 došlo k ďalšiemu rozšíreniu univerzity, ktorá sa stala centrom mestského života. Počas vojny tu bol veľký zajatecký tábor a v roku 1945 sa mesto bez boja vzdalo Červenej armáde. V povojnovom období NDR historická časť mesta veľmi chátrala a asi polovica bola strhnutá a nahradená panelovou výstavbou. Po roku 1990 bola vykonaná rozsiahla obnova námestia a jeho okolia. Doprava a hospodárstvo Greifswald leží na železničnej trati Berlín – Stralsund a začína tu trať vedúca cez Usedom do poľského Świnoujście. Mesto má prístav a okolo mesta prechádza diaľnica A20. Chránená časť Baltského mora medzi ostrovmi Rujana a Usedom (Greifswalder Bodden) je obľúbená jachtármi a výroba jácht a plachetníc je – vedľa univerzity – najväčším zamestnávateľom v meste. Greifswaldské múzeum vykonáva aj reštaurovanie historických lodí. Školstvo a kultúra Univerzita E. M. Arndta, pôvodne hlavne teologické učilište, má dnes viac ako 12 tisíc študentov (štyrikrát viac ako v roku 1991) a rad vedeckých ústavov, zameraných hlavne na moderné technológie a lekárstvo. Greifswald má stále divadlo, múzeum s galériou miestneho rodáka, romantického maliara C. D. Friedricha a koná sa tu rad festivalov. Pamiatky Hlavné námestie s radou historických domov je dnes opäť pýchou mesta Dóm sv. Mikuláša z roku 1263 je tehlová gotická stavba s barokovým zariadením Gotický kostol Panny Márie je z roku 1260 a kostol sv. Jakuba z roku 1280 Malebné zrúcaniny stredovekého kláštora Eldena ležia blízko morského brehu asi 7 km východne od mesta. Významné osobnosti Ulrich von Hutten (* 1488 - † 1523), humanista, šľachtický priekopník reformácie Ernst Moritz Arndt (* 1769 – † 1860), nemecký publicista a básnik Caspar David Friedrich (* 1774 – † 1840), nemecký maliar Friedrich Ludwig Jahn (* 1778 – † 1852), nemecký (pruský) pedagóg a vlastenec, priekopník moderného telocviku Otto von Bismarck (* 1815 – † 1898), budovateľ zjednoteného Nemecka, premiér Pruska a prvý nemecký kancelár Theodor Billroth (* 1829 - † 1894), nemecký chirurg Ulrich von Wilamowitz-Moellendorff (* 1848 – † 1931), nemecký klasický filológ, editor a predseda Pruskej akadémie vied Bernhard von Bülow (* 1849 - † 1929), nemecký kancelár Johannes Stark (* 1874 - † 1957), nemecký fyzik, držiteľ Nobelovej ceny Gerhard Domagk (* 1895 - † 1964), nemecký lekár, držiteľ Nobelovej ceny Ernst Mayr (* 1904 - † 2005), nemecko-americký biológ a teoretik evolúcie Partnerské mestá Angers, Francúzsko, 1994 College Station, Texas, USA, 1995 Goleniów, Poľsko, 1986 Hamar, Nórsko, 1997 Kotka, Fínsko, 1959 Kristianstad, Švédsko, 1998 Lund, Švédsko, 1990 Newport News, Virgínia, USA, 2007 Osnabrück, Nemecko, 1988 Štetín, Poľsko, 1996 Iné projekty Commons ponúka multimediálne súbory na tému Greifswald Zdroj Ottův slovník naučný, heslo Greifswald. Sv. 1, str. 1 Externé odkazy Greifswald pre turistov Zdroj Tento článok je čiastočný alebo úplný preklad článku Greifswald na českej Wikipédii.